Sesde verdagte in boeie ná mislukte transitorooftog(Argieffoto: SA Polisie/Facebook) ŉ Sesde verdagte is in hegtenis geneem in verband met ŉ transitorooftog in Mthatha in die Oos-Kaap. Die 27-jarige man is Donderdag in hegtenis geneem deur die provinsiale transitorooftog-taakspan wat bestaan uit lede van die Valke se eenheid wat ernstige georganiseerde misdaad ondersoek, Oos-Kaap-misdaadintelligensie, Queenstown se eenheid vir openbare orde, en die OR Tambo- taktiese reaksiespan. Sy vyf medeskuldigdes is Zukisa Nombiza (39), Yandisa Gomo (36), Masithembe Msongelwa (27), Yamkela Nomvala (32) en Lindokuhle Kheswa (28). “Hulle bly in aanhouding ná hul inhegtenisneming op 26 Januarie 2023 naby Mvumelwano in Qumbu,” sê kapt. Yolisa Mgolodela, woordvoerder van die direktoraat vir prioriteitsmisdaadondersoeke (die Valke). Hulle staan tereg op aanklag van poging tot ŉ transitorooftog, poging tot moord en die onwettige besit van vuurwapens en ammunisie. Lede van die Oos-Kaap se taakspan het op 26 Januarie omstreeks 11:00 inligting opgevolg oor ŉ poging tot ŉ transitorooftog by ŉ supermark in Mthatha. ŉ Fidelity-transitovoertuig is die vorige dag geteiken. ŉ Veiligheidswag is geskiet en van sy vuurwapen beroof. ŉ Omstander is deur ŉ opslagkoeël getref. “Die taakspan het ŉ verdagte wit Toyota Corolla opgemerk met vyf gewapende verdagtes. Die voertuig is op die N2 voorgekeer en die verdagtes is in hegtenis geneem. Hulle het vier ongelisensieerde vuurwapens in hul besit gehad, insluitend drie 9 mm-pistole, ŉ rewolwer en patrone.” Tydens die voorlopige ondersoek is vier van die verdagtes verbind met ŉ rits transitorooftogte in die provinsie. “Die polisie het op 9 Februarie omstreeks 17:00 ŉ wenk ontvang oor ŉ Toyota-bakkie – een van die voertuie wat na bewering tydens die poging tot ŉ rooftog gebruik is. Dit het by Mthatha Plaza parkeer gestaan. Die span het die insittende takties genader en hy is in hegtenis geneem toe die ondersoekspan hom positief kon identifiseer.” Die vyf medebeskuldigdes sal op 13 Februarie weer in die Mthatha-landdroshof verskyn vir ŉ formele aansoek om borgtog.